b"\n_START_ARTICLE_\nCan J\xc3\xbaria\n_START_SECTION_\nDescripci\xc3\xb3\n_START_PARAGRAPH_\nEdifici de dues plantes i golfes, d'estructura rectangular, vessants a laterals en dos nivells. De totes les cantonades i les obertures emmarcades en pedra destaquen les de la fa\xc3\xa7ana, del tot excepcionals per la forma i el treball escult\xc3\xb2ric._NEWLINE_La planta baixa destaca per la grand\xc3\xa0ria de la porta de mig punt amb grans dovelles que \xc3\xa9s l'acc\xc3\xa9s principal. La dovella clau cont\xc3\xa9 un escut nobiliari emmarcat amb relleus de falsos cordills i dividit en tres parts, dues a dalt de m\xc3\xa9s petites, dins cadascuna de les quals hi ha una estrella d'onze puntes, i una a la part baixa, la m\xc3\xa9s gran, on hi ha un arbre. Les finestres de cada costat de la porta tenen els ampits treballats._NEWLINE_Pel que fa al primer pis, cal ressaltar el finestral d'estil renaixentista situat sobre la gran porta de mig punt. Es divideix en quatre parts entre ampit, muntants i dintells. La primera fa de basament motllurat. La segona la formen cinc blocs muntants per banda amb un baix relleu de base, fust i capitell d'un pilar simulat. La tercera est\xc3\xa0 formada per dos grans blocs amb frisos motllurats on s'inclou una inscripci\xc3\xb3 que fa refer\xc3\xa8ncia a l'antiguitat de l'edifici. I la quarta consta d'un escut emmarcat de cintes i flors que funciona com un front\xc3\xb3. Les finestres laterals del primer pis s\xc3\xb3n iguals a banda i banda i consten d'un ampit amb sostent triangulat de blocs, impostes esculpides als muntants amb una part inferior vegetal i una superior amb un cap hum\xc3\xa0 central i decoraci\xc3\xb3 vegetal lateral i un coronament allindat d'un sol bloc d'arc conopial lobulat i motllurat._NEWLINE_Les golfes tenen una obertura rectangular amb part dels muntants de rajol i ampits motllurats. Aquestes nom\xc3\xa9s s'alcen del primer pis fins a una mica m\xc3\xa9s de la meitat de la casa. La resta d'obertures i els diferents contraforts del mas s\xc3\xb3n altres elements a destacar._NEWLINE_A m\xc3\xa9s del mas original, que nom\xc3\xa9s t\xc3\xa9 adossat un cobert a la part del darrere, existeixen diverses depend\xc3\xa8ncies ramaderes entre pallers, estables, magatzems i coberts. Un d'aquests coberts, l'annex m\xc3\xa9s notable, \xc3\xa9s un edifici rectangular de dues aig\xc3\xbces a laterals amb obertura d'arc de mig punt fet de rajol, tres contraforts exteriors i sostent interior d'arc diafragma carpanell tamb\xc3\xa9 de rajol.\n_START_SECTION_\nHist\xc3\xb2ria\n_START_PARAGRAPH_\nLa inscripci\xc3\xb3 existent al fris al triple dintell del finestral principal cont\xc3\xa9 la data de 1556._NEWLINE_Sembla que fou reformada, sobretot els interiors, l'any 1912.                                                                                                                           _NEWLINE_Durant la segona meitat del segle XX, a m\xc3\xa9s de fer les depend\xc3\xa8ncies necess\xc3\xa0ries per la granja de vaques, es van consolidar i refor\xc3\xa7ar el sostres."